**Torgeir Andrew Waterhouse** (født 17. desember 1971) er en norsk direktør og lobbyist. Waterhouse har særlig arbeidet med spørsmål knyttet til opphavsrett og digitale medier. Avisen *Dagens Næringsliv* vurderte i 2007 at han spilte «en nøkkelrolle da datagiganten Apple ga opp å tvinge musikkfans som ønsket å bruke nedlastingstjenesten iTunes, til også å holde seg med iPod fremfor andre mp3-spillere.» Innsatsen medførte at Waterhouse i 2007 av tidsskriftet *Managing Intellectual Property* ble utvalgt som en av verdens 50 ledende personer innen immaterialrett.

Waterhouse er siden februar 2010 direktør for Internett og nye medier i IKT-Norge, hvor han ble ansatt i 2008. Han studerte ved Høgskolen i Telemark 1993-96 etter å ha studert billedmediekunnskap ved Norges teknisk-naturvitenskapelige universitet i 1993. Han har også studert ved Danvik Folkehøgskole.[]

Kopisperre-saken
----------------

Torgeir Waterhouse var seniorrådgiver med ansvar for IKT og media i Forbrukerrådet 1998–2008, hvor han arbeidet med Napster-saken og frontet Forbrukerrådets arbeid for å åpne opp forretningsmodellene i musikkbransjen og bekjempe kopisperrer og innelåsende DRM-løsninger hos aktører som Sony og Apple.

Forbrukerrådet gikk inn i saken i januar 2006, da Waterhouse fant at iTunes endret brukerens rettigheter til produktet etter at det var kjøpt, og Forbrukerrådet ba Forbrukerombudet om en uttalelse. Forbrukerrådet forsøkte sommeren 2006, uten hell, å få Apple til å endre sine kopisperrer slik at brukerne kunne avspille musikken på flere plattformer enn iPod.

Forbrukerrådet ba derfor sent i 2006 om en ny uttalelse fra Forbrukerombudet om DRM-løsningene til Apple (iTunes), og Frankrike og Tyskland uttalte i januar 2007 at de støttet Norges aksjon mot Apple. Den 24. januar 2007 uttalte Forbrukerombudet at Apples kopisperre var ulovlig i Norge, og Waterhouse varslet at saken ville bli rettsliggjort dersom Apple ikke fremmet et akseptabelt tilbud til brukerne innen 1. mars 2007.

Utspillet fikk Apple-sjef Steve Jobs til å fremsette et radikalt forslag om å selge musikk via iTunes uten DRM-vern eller kopisperrer.

Forbrukerrådets Torgeir Waterhouse ga det offisielle svaret på Steve Jobs' brev og påpekte at det er Apple som sluttselger som har ansvaret overfor kundene og ikke kan skyve dette over på musikkindustrien.
Våren 2007 ga Apple etter og fjernet kopisperrer, noe Waterhouse kommenterte overfor amerikanske medier som «a very big victory. We wanted the businesses [Apple and music companies] to take this seriously, and they have»

Waterhouse er ellers en profilert ekspert på fildeling, DRM og digitale rettigheter.

Fildelingsdebatten
------------------

Torgeir Waterhouse var blant de første aktørene i fildelingsdebatten i Norge, særlig etter at Frankrike innførte en ordning hvor teleaktørene skulle stenge forbindelsen til kunder som fildelte ulovlig, og mente næringsminister Trond Giskes forslag i 2008 om å stenge ulovlige fildelere ute fra internett vitnet om «moralsk panikk».

Han var også en av aktørene i dokumentarfilmen Urospredere, og var blant aktørene som deltok i debatten om filmen før lansering.

Da IFPI samme vår annonserte at de ville gå til sak mot teleselskap som ikke stengte forbindelsen til Pirate Bay, gikk Waterhouse i en høring i Stortinget imot dette og uttalte at «vi aldri ville akseptert noe lignende fra andre bransjer».
Han har uttalt at musikkbransjens kamp mot piratnedlasting av innhold på nett har sinket utviklingen av lovlige tjenester, og piratjakten med frykten mot den industrielle revolusjon på 1700-tallet. 
Waterhouse støttet Telenors beslutning om å ikke stenge forbindelsen til Pirate Bay, under henvisning til at denne type sanksjoner er retts- og politioppgaver som ikke skal pålegges teleoperatørene.
Han kommenterte i striden mellom musikk- og teleindustrien at platebransjen på mange vis har seg selv å takke for den situasjonen den har havnet i med ulovlig nedlasting, og at bransjen slet med de samme problemene som under Napster-saken ti år tidligere. Om artistene ikke ser at de må ta i bruk teknologien til egen fordel og utvikle digitale tjenester, mente Waterhouse at den i verste fall kunne «lide en sakte død».

I april 2009 tok IFPI ut stevning mot Telenor i Danmark for å få stengt Pirate Bay, og Høyre arrangerte et stort fildelingsseminar i Stortinget med Waterhouse som innleder. Han uttalte der at platebransjen måtte våge å konkurrere med ulovlige tjenester, med henvisning til at også TV og ikke minst radio startet med store innslag av piratsending, for deretter gradvis å bli preget av lovlige og kommersielle tilbud. Waterhouse trakk parallell til Thomas Edisons fonograf, forløperen til platespilleren, som den etablerte musikkindustrien i sin tid anså som piratteknologi.

Nyere engasjement
-----------------

Torgeir Waterhouse har også opptrådt som en profilert bransjetalsmann mot datalagringsdirektivet.

Høsten 2009, ved inngangen til debatten om innføring av direktivet i norsk rett, uttalte han på vegne av bransjen at Arbeiderpartiet feilinformerer om datalagring når de hevder at det bare handler om å lagre det samme som tidligere, eller at det er uklarhet om informasjonssletting så lenge man ikke implementerer direktivet.
Da Arbeiderpartiet et år senere fremmet konkret forslag til Stortinget om implementering, omtalte Waterhouse partiet som «desperate», og uttalte at direktivet truer både personvernet og kildevernet. 
Våren 2010 ble det klart at den tyske forfatningsdomstolen ville stille strenge personvernkrav til lagringsmåten, og Waterhouse og ulike forskere konstaterte at tilsvarende strenge krav i Norge ville kunne mangedoble kostnaden ved datalagring i Norge.

Waterhouse har også målbåret IT-bransjens ønske om utbygging av superraskt fiber-bredbånd, tross rapporter om store kostnader i denne utbyggingen. Mens telekomanalytiker Tore Aarønes mener fiber ikke er lønnsomt å bygge ut, har Waterhouse tatt til orde for at dette er samfunnsøkonomisk lønnsomt på lang sikt: «Det handler om å ha en underliggende infrastruktur eller ikke å være klare for det innholdet som skal flyttes».

Waterhouse sitter i styret for Store norske leksikon AS.

Referanser
----------

1. ↑  «Vil tvinge NRK til åpenhet på nett», Dagens Næringsliv, 13. oktober 2007, s. 125.
2. ↑  «Meet IP's Most Important Figures», Managing Intellectual Property, nr. 171, juli–august, 2007, s. 54. Se også Dagens Næringsliv, 9. august 2007, s. 50 og Dagbladet, 18. september 2007, s. 38.
3. ↑  Sony BMG trekker omstridt DRM-system[*død lenke*] – Ballade, 15. november 2005.
4. ↑  EMI, Apple remove Music's copy locks – Bloomberg Businessweek, 2. april 2007.
5. ↑  Norway responds to Jobs' open DRM letter – MacNN, 6. februar 2007.
6. ↑  Norwegian ombudsman to review iTunes Terms of Service[*død lenke*] – Cory Doctorow, 25. januar 2006.
7. ↑  The Consumer Council of Norway is on track to win case against iTunes Arkivert 11. mai 2011 hos Wayback Machine. – Forbrukerrådet, 25. januar 2006.
8. ↑  Norway knuckles down for long iTunes fight – The Register, 3. august 2006.
9. ↑  Norway: Apple's FairPlay DRM is illegal – MacNN, 24. januar 2007.
10. ↑  Apple DRM illegal in Norway – The Register, 24. januar 2007.
11. ↑  Dana P. Joszefczyk: «The Poisoned Fruit: Has Apple Finally sewn the Seed of its own Destruction?», i *Journal on Telecommunication & High Tech. Law*, Vol. 7, side 380, note 56.
12. ↑  Norwegian regulator gives Steve Jobs cool response – The Register, 7. februar 2007.
13. ↑  Norway responds to Jobs' open DRM letter – MacNN, 6. februar 2007.
14. ↑  EMI, Apple remove Music's copy locks – Bloomberg Businessweek, 2. april 2007.
15. ↑  Politiet – tror på lovlig nedlasting[*død lenke*] – Digi 20. oktober 2008. «Dette bidrar til en nødvendig justering av fokus og bringer oss nærmere et velfungerende digitalt samfunn, sier prosjektleder i IKT-Norge og ekspert på forvaltning av digitale rettigheter, såkalt DRM, Torgeir Waterhouse»
16. ↑  – De har moralsk panikk[*død lenke*] – Teknisk ukeblad, 30.juli 2008.
17. ↑  Medvirkende - *Urospredere - en dokumentarfilm om ulovlig fildeling i Norge*, 2009.
18. ↑  På tide med piratdebatt - Dagbladet, 27. mars 2009.
19. ↑  Jeg er lei av å jobbe gratis - Dagbladet, 27. mars 2009.
20. ↑  Fildeling, det handler ikke om fjortiser Arkivert 17. september 2011 hos Wayback Machine. – Nettavisen, 15. april 2009.
21. ↑  Kritiserer kampen mot piratene – NRK, 20. mars 2009.
22. ↑  Telenor sier nei Arkivert 21. mars 2009 hos Wayback Machine. – Teknisk Ukeblad, 2. mars 2009.
23. ↑  Platebransjen kan lide en sakte død Arkivert 7. mars 2009 hos Wayback Machine. – Propaganda, 3. mars 2009.
24. ↑  IKT-Norge om ulovlig fildeling Arkivert 5. desember 2011 hos Wayback Machine. – Digi, 16. mars 2009.
25. ↑  Vil ta tid å finne gode løsninger Arkivert 5. mars 2016 hos Wayback Machine. – Ballade (MIC), 16. april 2009.
26. ↑  Vil ta tid å finne gode løsninger Arkivert 5. mars 2016 hos Wayback Machine. – Ballade (MIC), 16. april 2009.
27. ↑  Høyteknologisk nettovervåking – *Dagbladet*, 9. februar 2010.
28. ↑  Overvåking – neste skritt etter datalagring Arkivert 6. april 2010 hos Wayback Machine. – Digi, 29,januar 2010.
29. ↑  Skremselspropaganda fra PST – NRK 12. april 2010.
30. ↑  Vedtok økt datalagring Arkivert 15. august 2010 hos Wayback Machine. – Digi, 24.juni 2010.
31. ↑  – Ap feilinformerer om datalagring Arkivert 24. mars 2010 hos Wayback Machine. – Nationen, 10. november 2010.
32. ↑  Ap er desperate[*død lenke*] – Dagens IT, 10. desember 2010.
33. ↑  Lagringsdirektivet kan koste milliarder Arkivert 20. mai 2010 hos Wayback Machine. – Computerworld, 18. mai 2010.
34. ↑  Må ha det, bare må ha det Arkivert 29. desember 2010 hos Wayback Machine. – Dagens IT, 21. januar 2010.

Eksterne lenker
---------------

* (en) Torgeir Waterhouse – kategori av bilder, video eller lyd på Commons Rediger på Wikidata
* IKT-Norge Arkivert 19. desember 2010 hos Wayback Machine. – Torgeir Waterhouse
* LinkedIn – Torgeir Waterhouse